Okresná prokuratúra Brezno 
Boženy Němcovej 3, 977 31 Brezno 	

Sp. zn. : 1 Pv 203/13/6603	Brezno, 17.9.2013
EEČ : 2-46-67-2013

U Z N E S E N I E

Trestná vec:	obvinený XXXXX 
Trestný čin:	zanedbanie povinnej výživy podľa § 213 odsek 1 Trestného zákona číslo 140/1961 Zbierky zákonov v znení zákona číslo 553/2002 Zbierky zákonov

Rozhodol: 	prokurátor Okresnej prokuratúry Brezno
Podľa § 215 odsek 1 písmeno d (§ 9 odsek 1 písmeno g) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
	napriek tomu, že bol rozsudkom Okresného súdu v Brezne spisová značka XXXXX zo dňa XXXXX, právoplatným dňa XXXXX zaviazaný prispievať na výživu svojich maloletých detí XXXXX, nar. XXXXX sumou vo výške 33,19 € (1000 slovenských korún) mesačne a XXXXX, nar. XXXXX sumou vo výške 33,19 € (1000 slovenských korún) mesačne vždy do pätnásteho dňa v mesiaci vopred k rukám matky maloletých XXXXX, trvale bytom XXXXX, XXXXX, okres Brezno, túto povinnosť si v období od 01.04.1999 do 03.03.2003 neplnil a na výživu svojich detí neprispieval, v dôsledku čoho nezaplatil na výživnom na obe deti sumu vo výške 2 987,45 €, 

	lebo je trestné stíhanie neprípustné podľa § 9 odsek 1 písmeno g) Trestného poriadku, nakoľko tak ustanovuje medzinárodná zmluva.

Odôvodnenie:
	Poverený príslušník Obvodného oddelenie Policajného zboru v Brezne uznesením číslo XXXXX zo dňa XXXXX začal trestné stíhania vo veci podozrenia z trestného činu zanedbania povinnej výživy podľa § 213 odsek 1 Trestného zákona a následne vyšetrovateľka Okresného úradu justičnej polície Policajného zboru Brezno uznesením číslo XXXXX zo dňa XXXXX vzniesla obvinenie XXXXX pre podozrenie z trestného činu zanedbania povinnej výživy podľa § 213 odsek 1 Trestného zákona, ktorého sa mal dopustiť na obdobnom skutkovom základe, ako je to uvedené vo výrokovej časti tohto uznesenia.

	Dňa 05.04.2013 vyšetrovateľka Okresného úradu justičnej polície Policajného zboru Brezno uznesením číslo XXXXX podľa § 173 odsek 1 písmeno a) Trestného poriadku trestné stíhania XXXXX prerušila z dôvodu, že pre neprítomnosť obvineného nebolo možné vec náležite objasniť. Po tom, ako bolo trestné stíhanie občana Poľskej republiky XXXXX prevzaté XXXXX, XXXXX - Krowodza, vo veci bolo vydané poľskými orgánmi aj rozhodnutie a toto rozhodnutie bolo následne dňa XXXXX doručené na Okresnú prokuratúru Brezno.

	XXXXX prokuratúry Brezno uznesením podľa § 228 odsek 5 Trestného poriadku rozhodol pod spisovou značkou XXXXX zo dňa XXXXX o pokračovaní v trestnom stíhaní XXXXX, obvineného z trestného činu zanedbania povinnej výživy podľa § 213 odsek 1 Trestného zákona číslo 140/1961 Zbierky zákonov v znení zákona Národnej rady Slovenskej republiky číslo 553/2002 Zbierky zákonov a neskorších predpisov, nakoľko dôvod na prerušenie trestného stíhania pominul.

	Podľa § 215 odsek 1 písmeno d) Trestného poriadku prokurátor zastaví trestné stíhanie, ak je trestné stíhanie neprípustné podľa § 9 Trestného poriadku.

	Podľa § 9 odsek 1 písmeno g) Trestného poriadku trestné stíhanie nemožno začať, a ak už bolo začaté, nemožno v ňom pokračovať a musí byť zastavené, ak tak ustanovuje medzinárodná zmluva. 

	Podľa článku 63 Zmluvy medzi Československou socialistickou republikou a Poľskou ľudovou republikou o právnej pomoci a úprave právnych vzťahov v občianskych, rodinných, pracovných a trestných veciach podpísanej dňa 21.12.1987 vo Varšave po prevzatí trestného stíhania justičné orgány dožiadajúcej zmluvnej strany nemôžu pokračovať v trestnom stíhaní proti tej istej osobe pre ten istý skutok.

	Keďže došlo k prevzatiu trestného stíhania XXXXX justičnými orgánmi Poľskej republiky, nemôžu justičné orgány dožiadajúcej zmluvnej strany, ktorou bola v tomto prípade Slovenská republika, pokračovať v trestnom stíhaní XXXXX na území Slovenskej republiky pre ten istý skutok, ohľadne ktorého bolo prevzaté trestné stíhanie.

	Vzhľadom na vyššie uvedené skutočnosti som rozhodol tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Juraj Polakovič
prokurátor